text: জাতীয় আইন সহায়তা দিবসে না'গঞ্জে বর্ণাঢ্য র‌্যালী ও সভা অনুষ্ঠিত | Our Narayanganj
  জাতীয় আইন সহায়তা দিবসে না'গঞ্জে বর্ণাঢ্য র‌্যালী ও সভা অনুষ্ঠিত
  স্টাফ রিপোর্টার : জাতীয় আইন সহায়তা দিবস উপলক্ষে নারায়ণগঞ্জে বর্ণাঢ্য র‌্যালী ও আলোচনা সভা অনুষ্ঠিত হয়েছে। রবিবার সকালে জেলা আইনগত সহায়তা প্রদান কমিটির উদ্যোগে আদালত পাঙ্গন থেকে র‌্যালীটি বের হয়ে ঢাকা-নারায়ণগঞ্জ লিংক রোড প্রদক্ষিণ করে পুনরায় আদালত পাঙ্গনে গিয়ে শেষ হয়।
  র‌্যালীতে উপস্থিত ছিলেন জেলা আইনগত সহায়তা প্রদান কমিটির চেয়ারম্যান জেলা ও দায়রা জজ মোহাম্মদ আনিসুর রহমান, জেলা লিগ্যাল এউড অফিসার ও সহকারি জজ মোসা: রহিমা আক্তার, জেলা নারী ও শিশু নির্যাতন ট্রাইব্যুনাল আদালতের বিচারক মোহাম্মদ শাহীন উদ্দিন, চীফ জুডিশিয়াল ম্যাজিষ্ট্রেট ফয়সল আতিক বিন কাদের, জেল সুপারিনটেনডেন্ট সুবাস চন্দ্র ঘোষ, অতিরিক্ত জেলা ম্যাজিষ্ট্রেট জুথিকা সরকার, অতিরিক্ত পুলিশ সুপার (অপরাধ) আবদুল্লাহ আল মামুন, পাবলিক প্রসিকিউটর এ্যাডভোকেট ওয়াজেদ আলী খোকন, জেলা আইনজীবি সমিতির সভাপতি এ্যাডভোকেট হাসান ফেরদৌস জুয়েল, সাধারণ সম্পাদক এ্যাডভোকেট মহসিন মিয়া সহ সিনিয়র আইনজীবি ও জেলা প্রশাসনের অন্যান্য কর্মকর্তারা।
  র‌্যালী শেষে জেলা আদালতের কনফারেন্স কক্ষে অনুষ্ঠিত আলোচনা সভায় সভাপতির বক্তব্যে জেলা ও দায়রা জজ মোহাম্মদ আনিসুর রহমান জানান, মামলা চালানোর মতো যাদের স্বামর্থ্য নেই এমন দু:স্থ অসহায় মানুষদের বিনা খরচে সব ধরনের আইনি সহায়তা প্রদান করে আসছে জেলা আইনগত সহায়তা প্রদান কমিটি। এই কমিটির আইন সহায়তার ব্যাপারে অনেকেই অবগত নন বলে দু:স্থ অসহায় মানুষজন মামলা মোকদ্দমা নিয়ে আদালতে এসে নানাভাবে ভোগান্তির শিকার হয়ে থাকেন। জেলা আইনগত সহায়তা কমিটির সার্বিক সহায়তার ব্যাপারে গণসচেতনতা গড়ে তুলতে সমাজের সচেতন নাগরিকদের প্রতি আহবান জানান তিনি।